b"\n_START_ARTICLE_\nBen\xc3\xa9s\n_START_SECTION_\nHist\xc3\xb2ria\n_START_PARAGRAPH_\nEl segle XVI, Ben\xc3\xa9s apareix dins de la sotsvegueria de Pallars, i dins dels dominis dels comtes d'Erill, que en mantingueren el senyoriu fins al 1831, any de l'extinci\xc3\xb3 dels senyorius._NEWLINE_Pascual Madoz inclou Ben\xc3\xa9s en el seu Diccionario geogr\xc3\xa1fico... del 1845. En principi, a l'apartat de Ben\xc3\xa9s nom\xc3\xa9s diu que \xc3\xa9s un dels tres que constitueixen el Batlliu de Sas. En l'apartat corresponent detalla els tres nuclis, i de Ben\xc3\xa9s diu que t\xc3\xa9 5 cases, de mala f\xc3\xa0brica. Les malalties m\xc3\xa9s comunes s\xc3\xb3n cadarns, reumes i cadarns, produ\xc3\xafdes pel clima fred i el variable del temps. Tamb\xc3\xa9 hi ha malalties g\xc3\xa0striques a causa de la mala alimentaci\xc3\xb3. El terreny \xc3\xa9s \xc3\xa0rid, trencat en totes les direccions, escabr\xc3\xb3s i de mala qualitat. S'hi conreaven 800 jornals, hi ha molt de bosc baix, aix\xc3\xad com oms, freixes i \xc3\xa0lbers, alguns prats i pocs horts. Hi havia un mol\xc3\xad fariner i alguns s\xc3\xa9quies per a regar els pocs horts existents en el terme. S'hi produ\xc3\xafa blat, ordi, llegums, patates, hortalissa, fruita i pastures, amb les quals s'alimenta el bestiar de vaques, ovelles i cavalls. La poblaci\xc3\xb3 era de 8 ve\xc3\xafns (caps de fam\xc3\xadlia) i 43 \xc3\xa0nimes (habitants)._NEWLINE_El poble de Ben\xc3\xa9s formava part del districte municipal del Batlliu de Sas, que en una data indeterminada entre 1898 i 1920 canvi\xc3\xa0 el nom i la capitalitat, i pass\xc3\xa0 a ser Ben\xc3\xa9s. Finalment, el 1972 se l'agreg\xc3\xa0 a Sarroca de Bellera, del Pallars Juss\xc3\xa0._NEWLINE_El 1960 conservava 22 habitants, que havien baixat a 8 el 1980 i a 5 el 2005."